Fikk hatmeldinger fra falsk Abid Raja
- En ting er grove meldinger, som jeg får daglig, noe annet er å bruke en annens navn på denne måten. Dette er veldig veldig ubehaglig, sier en oppgitt Louhibi til VG. Det var i dag morges at hun velvillig åpnet mailen hun fikk fra Abid Raja på Facebook. Det gikk ikke lang tid før hun skjønte at Raja ikke kunne ha skrevet innholdet. Louiza Louhibi og Abid Raja traff hverandre under Debatten på NRK i januar i år. - De prøver åpenbart å ta fra henne alt motet. Tidligere har de trakassert henne under fiktive navn. Så har de skjønt at andre profilerte muslimer har slått ring rundt henne. Nå ønsker de å lure henne til å tro at vi ikke støtter henne, sier en tydelig rystet Abid Raja. Louiza Louhibi sto i fjor høst frem i VG som overfallsvoldtektsoffer. Hun har siden kjempet mot ekstremisme, og varslet i januar i år PST om hatvideoen mot den politiske ledelsen i Norge. Louiza Louhibi har helt siden i fjor høst vært utsatt for grove trusler og sjikane fra muslimske ekstremister.Venstre-politikeren er først og fremst fortvilet over den uthengingen Louhibi blir utsatt for. - Dette er et forsøk på knebling. Det er en ussel teknikk å forfalske min identitet. De går løs på en forsvarsløs kvinne med grusomme og nedrige e-poster, sier Raja. Abid Raja mener den sterke språkbruken, og den innbakte trusselen, bør foranledige politietterforskning. - Ekstremistene skyr ingen midler. Folk flest skjønner at dette ikke er meg, men jeg tenker selvfølgelig på faren for at de blir flinkere. Hva hvis innholdet ikke er så ekstremt formulert? Folk kunne ha trodd på dette, sier en bekymret Raja.Louiza Louhibi er fortvilet over det hun føler er en svertekampanje. - Det er helt sykt hva disse gutta på Facebook klarer å skrive om meg. Nå har de gått over til en ny taktikk. Jeg vet ikke hva de vil, og hva de pønsker på. Det er ubehagelig og ekkelt. Jeg anmelder alle trusler, og vil også anmelde dette, sier Louhibi. Abid Raja lar seg ikke skremme av ekstremistene som han mener ønsker å skape splid. - Dette er en så sterk grad av manglende humanitet og medmenneskelighet at jeg blir helt lamslått. At man skriver at kvinner fortjener å bli voldtatt og så drept, jeg har ikke ord. Dette må Louiza Louhibi beskyttes mot. Sånn type ekstremisme skal vi overhodet ikke akseptere.
Ekstremister utgav seg for å være Venstre-politikeren Abid Raja, og sendte Louiza Louhibi grovt sjikanerende meldinger på Facebook.